Komisijos reglamentas (EB) Nr. 909/2000
2000 m. gegužės 2 d.
iš dalies keičiantis Reglamentą (EB) Nr. 2848/98 dėl papildomų auginimo kvotų pažymų paskirstymo, kvotų perdavimo ir V priedo, nustatančio kintamosios priemokos dalies skaičiavimo taisykles žaliavinio tabako sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo [1] su paskutiniais pakeitimais, padarytais Reglamentu (EB) Nr. 660/1999 [2], ypač į jo 4a, 7 straipsnius, 9 straipsnio 5 dalį, 11 straipsnį ir 17 straipsnio 5 dalį,
kadangi:
(1) Reglamento (EEB) Nr. 2075/92 10 straipsnio 2 dalis leidžia augintojams pristatyti perteklinę produkciją, sudarančią iki 10 % jų kvotų. Ši galimybė gali būti griežtai apribota veislių grupėms, kurioms garantuojamoji riba kitiems metams numatoma sumažinti. Siekiant užtikrinti, kad auginimo kvotų sistema būtų taikoma pakankamai lanksčiai, ypač veislių grupėms, kur raginama keisti pasėlius, turėtų būti įmanoma iš anksto panaudoti nacionaliniame rezerve turimus nepanaudotus to paties derliaus kiekius, nepaisant auginimo kvotos pažymų išdavimo ir auginimo sutarčių sudarymo terminų, nustatytų Komisijos reglamento (EB) Nr. 2848/98 [3] su paskutiniais pakeitimais, padarytais Reglamentu (EB) Nr. 531/2000 [4], atitinkamai 22 straipsnio 3 dalyje ir 10 straipsnio 1 dalyje.
(2) Perduodant kvotas turi būti sudaroma galimybė, atsižvelgiant į įvairias veislių grupes, persiorientuoti į kitus pasėlius pagal rinkos reikalavimus. Perdavimai neturi daryti poveikio kvotų ekonominiam gyvybingumui ir todėl neturi būti susiję su jokiu kiekių išskirstymu.
(3) Reglamento (EB) Nr. 2848/98 V priedo C punktas numato, kad valstybės narės gauna nulinę kintamąją priemokos dalį už partijas, kuriose už augintojo grupės kiekvieną veislių grupę gaunama kaina svyruoja nuo mažiausios kainos iki 40 % padidintos mažiausios kainos. Siekiant neleisti, kad labai mažos kainos, nors ir mokamos už labai mažus kiekius, nesumažintų priemokos kintamosios dalies efektyvumo ir nepakenktų jos, kaip kokybės gerinimo paskatos, veiksmingumui, valstybėms narėms turėtų būti leidžiama padidinti mažiausią kainą daugiau kaip 40 %.
(4) Atsižvelgiant į Reglamentu (EB) Nr. 2801/1999 [5] padarytus Komisijos reglamento (EB) Nr. 3887/92 [6] pakeitimus, turėtų būti pakeistas Reglamento (EB) Nr. 2848/98 43 straipsnis.
(5) Šiame reglamente numatytos priemonės atitinka Tabako vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2848/98 iš dalies keičiamas taip:
1) prie 29 straipsnio pridedama tokia dalis:
"4. Kai numatoma kitam derliui sumažinti garantuojamąją ribą veislių grupei, Komisija gali Reglamento (EEB) Nr. 2075/92 23 straipsnyje nustatyta tvarka suteikti teisę suinteresuotoms valstybėms narėms paskirti iki 10 % tai pačiai veislių grupei skirtos garantuojamosios ribos kiekio, kuris sukauptas atitinkamai veislių grupei nacionaliniame rezerve, pagal 2 dalies antro punkto antrą įtrauką.
Šiuos kiekius valstybės narės skirsto pagal nacionalinio rezervo skirstymo kriterijus papildomų auginimo kvotų tam pačiam derliui, per kurį nepanaudojami šie kiekiai, forma.";
2) 33 straipsnio 1 dalies b punktas pakeičiamas taip:
"b) perėmėjas jau yra gavęs auginimo kvotą tai pačiai veislių grupei. Valstybės narės kompetentinga institucija gali apriboti šią sąlygą numatant ją taikyti tada, kai perdavimas susijęs tik su kiekių, įtrauktų į auginimo kvotos pažymą, dalimi;";
3) 43 straipsnio trečia ir ketvirta įtraukos pakeičiamos taip:
"- 7a straipsnis - dėl patikrinimo ataskaitos,
- 7b straipsnis - dėl patikrinimo vietoje,";
4) V priedo C punkto paskutinėje dalyje išbraukiama "1999 m. derliui".
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gegužės 2 d.